**OBRAZLOŽENJE FINANCIJSKOG PLANA**

**HRVATSKIH CESTA ZA 2020. GODINU**

**I PROJEKCIJA PLANA ZA 2021. I 2022. GODINU**

**UVOD**

Trgovačko društvo Hrvatske ceste d.o.o. osnovano je s ciljem ulaganja u cestovnu infrastrukturu kako bi se osigurao siguran promet, poboljšala kvaliteta života u zajednici kao i ekonomski prosperitet, a s radom je započelo 11.04.2001. kao jedan od dva pravna sljednika Hrvatske uprave za ceste.

Društvo je u 100 % vlasništvu Republike Hrvatske i svoja prava u Skupštini Društva ostvaruje putem Vlade Republike Hrvatske zastupane po ministru Ministarstva mora, prometa i infrastrukture.

Glavni zadatak društva Hrvatske ceste d.o.o. je kvalitetno cestovno povezivanje hrvatskih regija kao i povezivanje na europske prometne pravce. Razvojem cestovne infrastrukture olakšava se uključivanje hrvatskog gospodarstva u međunarodno okruženje te doprinosi dinamici gospodarskog razvitka.

Poslovanje Hrvatskih cesta d.o.o. obuhvaća izgradnju novih cesta i cestovnih građevina, rekonstrukciju i poboljšanje postojećih, kao i njihovo održavanje. Ukupna duljina mreže državnih cesta je 7.175,65 km (NN 103/2018).

Poslovne aktivnosti Društva planiraju se u skladu sa Strategijom prometnog razvoja koju donosi Vlada Republike Hrvatske te u skladu s četverogodišnjim Programom građenja i održavanja javnih cesta koji također donosi Vlada na prijedlog Ministarstva mora, prometa i infrastrukture.

Misija Hrvatskih cesta d.o.o. određena je Zakonom o cestama i Izjavom o osnivanju, a osnovna zadaća je upravljanje, građenje i održavanje državnih cesta.

Vizija Hrvatskih cesta d.o.o. je kvalitetno međusobno prometno povezati hrvatske regije, uz povezivanje na europske prometne pravce te razvojem cestovne infrastrukture pospješiti uključivanje hrvatskog gospodarstva u međunarodno okruženje i osigurati dinamičan gospodarski razvitak.

Iz vizije i misije Društva proizlaze četiri strateška cilja poslovanja:

• Sigurnost cestovnog prometa

• Daljnja integracija cestovne mreže s europskim prometnim tokovima i postojećom mrežom RH

• Protočnost prometa uz razvoj i integraciju inteligentnih prometnih sustava (ITS)

• Uspostava nacionalnog prometnog modela i sustava brojenja prometa

Iz strateških ciljeva proizlaze operativni ciljevi koji su definirani kroz projekte čija se realizacija planira i prati na godišnjoj razini. Provedba projekata izgradnje, rekonstrukcije i održavanja uvjetovana je raspoloživim financijskim sredstvima.

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezano uz djelatnost Društva. Osnovna djelatnost Društva je upravljanje, građenje i održavanje državnih cesta.

**PRIHODI**

U ukupnim prihodima poslovanja Hrvatskih cesta d.o.o. u prijedlogu Financijskog plana, najveći udio se odnosi na kapitalne pomoći iz proračuna - naknada iz goriva te iznosi 1.956,00 milijuna kuna u 2020., 2.004,00 milijuna kuna u 2021. i 2.004,00 milijuna kuna u 2022. godini. Sredstva za financiranje EU projekata i programa sastoje se od tekućih i kapitalnih pomoći temeljem prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći od institucija i tijela EU. Ukupan planirani iznos za povlačenja sredstava za financiranje EU projekata i programa iznosi 940,60 milijuna kuna u 2020. godini, 876,65 milijuna kuna u 2021. i 1.058,80 milijuna kuna u 2022. godini.

Prihodi od nefinancijske imovine (naknada za korištenje cestovnog zemljišta, naknada za kontrolu, dozvole i suglasnosti za izvanredni prijevoz) planirani su u iznosu od 14,42 milijuna kuna u 2020. te 14,54 milijuna u 2021. i 14,56 milijuna kuna u 2022. godini. Temeljem analize izvršenja u prethodnim godinama, navedeni prihodi u planu za 2020. smanjeni su u odnosu na plan za 2019. godinu za 15,46 milijuna kuna zbog novog Pravilnika o izvanrednom prijevozu (NN 92/18).

Ostali planirani prihodi sastoje se od prihoda od financijske imovine, prihoda po posebnim propisima (naplata prihoda po sudskim presudama, naplata štete temeljem osiguranja i sl.), prihoda od ostalih pruženih usluga te prihoda od prodaje nefinancijske imovine (planirana prodaja poslovnih objekata i prijevoznih sredstava).

Planirana sredstva utrošit će se prvenstveno u investicijsko i redovito održavanje i rekonstrukciju cestovne infrastrukture u nadležnosti Društva te u ulaganja u strateške projekte izgradnje državnih cesta.

**RASHODI**

Ukupni rashodi poslovanja u prijedlogu Financijskog plana za 2020. godinu iznose 893,63 milijuna kuna, 890,31 milijuna kuna u 2021. godini i 902,76 milijuna kuna u 2022.

Najveći dio smanjenja u odnosu na 2019. godinu odnosi se na smanjenje izdataka za sanaciju šteta na poplavljenim područjima i financijske izdatke.

Najveći dio rashoda poslovanja odnosi se na rashode za usluge redovitog održavanja cesta.

Ukupni planirani rashodi za usluge redovitog održavanja državnih cesta u 2020. godini ostaju isti kao i u Planu za 2019. godinu te iznose 420,00 milijuna kuna. Isti iznos planiran je i za 2021. godinu, dok se za 2022. godinu za usluge redovitog održavanja planira utrošiti 440,00 milijuna kuna.

Rashodi za nabavu nefinancijske imovine ostaju na istoj razini kao i 2019. godine. Detaljnija razrada nabave proizvedene dugotrajne imovine bit će u posebnom dijelu.

**RAČUN FINANCIRANJA**

Prijedlogom Financijskog plana Hrvatskih cesta za 2020. i projekcijama za 2021. i 2022. godinu projicirani su prihodi i rashodi poslovanja koji u narednim godinama rezultiraju deficitom od 134,03 milijuna kuna u 2020. godini, 330,08 milijuna kuna u 2021. te 320,79 milijuna kuna u 2022. godini.

Planirano kreditno zaduženje po godinama iznosi: u 2020. godini 496,73 milijuna kuna, u 2021. godini 650,48 milijuna kuna te u 2022. godini 859,19 milijuna kuna.

Planirana kreditna sredstva bit će korištena za financiranje izvođenja radova na pojedinim strateškim projektima, a planirana je i nova revolving kreditna linija u svrhu premošćivanja kratkoročnih financijskih potreba.

**POSEBNI DIO**

**ULAGANJE U DRŽAVNE CESTE PO PROGRAMIMA**

**K300004 SPOJEVI NA AUTOCESTE**

U 2020. godini planirana ulaganja iznose 56,50 milijuna kuna. Projekcija za 2021. godinu iznosi 154,55 milijuna kuna i za 2022. godinu 151,03 milijuna kuna. Planski iznosi za projekte izgradnje državnih cesta sastoje se od planiranih izdataka za otkup zemljišta, projektiranje, izvođenje radova i nadzor.

Projekti koje je potrebno istaknuti zbog značajnijih predviđenih iznosa ulaganja u ovom programu jesu:

* Izgradnja mosta na Savi kod Gradiške
* Izgradnja dionice Okučani - granica BiH
* Čvor Zdenčina (A1) - most na Kupi kod Lasinje
* Spojna cesta Vučevica na A1

**K300005 PROGRAM GRADNJE I REKONSTRUKCIJE BRZIH CESTA**

U 2020. godini planirana ulaganja iznose 242,54 milijuna kuna. Projekcija za 2021. godinu iznosi 418,17 milijuna kuna i za 2022. godinu 481,61 milijuna kuna.

Projekti koje je potrebno istaknuti zbog značajnijih predviđenih iznosa ulaganja u ovom programu su:

* DC 10 (Podravski ipsilon); BC: Vrbovec - Križevci-Koprivnica - granica R. Mađarske; dionica Križevci-Koprivnica; poddionica Križevci- Kloštar Vojakovački i DC 12 (Podravski ipsilon) dionica: Farkaševac - Bjelovar
* Stobreč - Dugi Rat - Omiš (I. faza)
* Izgradnja D403; Čvor Škurinje - luka Rijeka

**K300006 OSTALI PROGRAMI ZAHVATA NA DRŽAVNIM CESTAMA**

U 2020. godini planirana ulaganja iznose 358,26 milijuna kuna. Projekcija za 2021. godinu iznosi 433,40 milijuna kuna i za 2022. godinu 478,06 milijuna kuna.

Projekti koje je potrebno istaknuti zbog značajnijih predviđenih iznosa ulaganja u ovom programu su:

* Vukmanički Cerovac - Mostanje D1
* Obilaznica grada Zaprešića
* Zabok - Krapina
* Beli Manastir
* Sjeverna obilaznica Čakovca
* Spojna cesta Rogovići - Lindarski Križ
* Istočna obilaznica Novog Marofa
* Spojna cesta čvor „Sisak“- Sisak
* Most i pristupne ceste preko Kupe u Pokupju
* Obilaznica Petrijevaca
* Srijemska granična transverzala, dionica Ilok–Lipovac – dionica obilaznica Apševaca
* Podvožnjak u Zemuniku

**K300007 REKONSTRUKCIJA I UREĐENJE CESTA NA OTOCIMA**

U 2020. godini ukupno planirana ulaganja iznose 812,02 milijuna kuna. Projekcija za 2021. godinu iznosi 678,01 milijuna kuna i za 2022. godinu 813,33 milijuna kuna.

Projekti koje je potrebno istaknuti zbog značajnijih predviđenih iznosa ulaganja u ovom programu su:

* Cestovno povezivanje s južnom Dalmacijom; most kopno - poluotok Pelješac s prilaznim cestama i obilaznicom Stona

**K300009 PROGRAM DENIVELACIJE I OSIGURANJA CESTOVNO-ŽELJEZNIČKIH PRIJELAZA**

U 2020. godini planirana ulaganja iznose 21,08 milijuna kuna. Projekcija za 2021. godinu iznosi 14,54 milijuna kuna. Planirani iznos odnosi se na projekt Denivelacije raskrižja D22 i željezničke pruge M201 u Križevcima.

**K300010 OSTALI INTERVENTNI PROJEKTI**

U 2020. godini planirana ulaganja iznose 47,66 milijuna kuna. Projekcija za 2021. godinu iznosi 1,85 milijuna kuna i za 2022. godinu 1,55 milijuna kuna.

Projekti koje je potrebno istaknuti zbog značajnijih predviđenih iznosa ulaganja u ovom programu su:

* Otok Brač - prolaz Ložišće
* Vodice D8

**K300011 INVESTICIJSKO ODRŽAVANJE I REKONSTRUKCIJA DRŽAVNIH CESTA**

U 2020. godini planirana ulaganja iznose 559,57 milijuna kuna. Projekcija za 2021. godinu iznosi 599,80 milijuna kuna i za 2022. godinu 560,90 milijuna kuna.

Ulaganjem u sanaciju/obnovu i rekonstrukciju mreže državnih cesta produljuje se vijek trajanja te se na taj način smanjuju budući troškovi ulaganja u rekonstrukciju, povećava se sigurnost prometa, smanjuje broj prometnih nezgoda.

**PROGRAM ODRŽAVANJA I UPRAVLJANJA DRŽAVNIH CESTA**

**A300003 REDOVITO ODRŽAVANJE**

U prijedlogu Financijskog plana od 2020. do 2022. godine planiran je iznos od po 420,00 milijuna kuna za 2020. i 2021. godinu te 440,00 milijuna za 2022. godinu za redovito održavanje državnih cesta. Redovito održavanje uključuje aktivnosti kojima se u osnovi ne popravlja samo stanje ceste, već uključuje aktivnosti koje su važne za sigurno prometovanje i funkcioniranje cestovne infrastrukture (mali popravci kolnika, uređenje zelenila uz cestu, obnavljanje horizontalne i vertikalne prometne signalizacije, popravke prometne opreme, održavanje odvodnje, zimsku službu). Redovito održavanje državnih cesta obuhvaća:

* Radove redovitog održavanja državnih cesta
* Održavanje sustava, uređaja i opreme na cestama i objektima s posebnim upravljanjem
* Nabavu i isporuku soli za ceste
* Kontrolna ispitivanja za radove redovitog održavanja i to:
* Kontrolna ispitivanja izvedenih asfaltnih slojeva u sklopu redovitog održavanja
* Kontrolna ispitivanja prometne signalizacije.

Planirani izdaci za program redovitog održavanja povećani su u odnosu na prethodne godine zbog povećanja mreže državnih cesta te s ciljem podizanja razine standarda održavanja i sigurnosti prometovanja na državnim cestama.

**A300004 IZVANREDNO ODRŽAVANJE**

Za sve tri godine u prijedlogu Financijskog plana od 2020. do 2022. godine planiran je iznos od 3 milijuna kuna po godini. Predviđeni izdaci su smanjeni u odnosu na prethodne godine jer se većina ulaganja u obnovu mreže državnih cesta planira kroz program investicijskog održavanja.

**A300005 STUDIJE I RAZVOJNE PRIPREME**

Za sve tri godine planirana su sredstva u iznosu od 6 milijuna kuna po godini.

Studije i razvojne pripreme čine prvu fazu u realizaciji programa Hrvatskih cesta, iz aktivnosti vezanih uz državne ceste. Ujedno su početna faza u realizaciji programa razvoja ukupne mreže javnih cesta jer pokrivaju aktivnosti koje se odnose na izrade studija za programe autocesta, brzih cesta i ostalih cesta visoke razine usluga.

**A300008 SUFINANCIRANJE ZA NERAZVRSTANE CESTE**

Za sve tri godine planirana su sredstva u iznosu od 10 milijuna kuna po godini za sufinanciranje zimske službe na nerazvrstanim cestama.