**OBRAZLOŽENJE FINANCIJSKOG PLANA HŽ PUTNIČKOG PRIJEVOZA ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

HŽ Putnički prijevoz d.o.o. je trgovačko društvo u 100%-tnom vlasništvu Republike Hrvatske koje obavlja usluge prijevoza putnika željeznicom, kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽ Putničkog prijevoza su Uredba (EZ) br. 1370/2007 Europskog parlamenta i Vijeća od 23. listopada 2007.o uslugama javnog željezničkog i cestovnog prijevoza putnika,  Uredba (EZ) br. 1371/2007 Europskog parlamenta i vijeća od 23. listopada 2007. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽPP-a jest pružanje usluge javnoga prijevoza putnika u unutarnjem i međunarodnom željezničkom prijevozu. Pod time se podrazumijeva:

* povezivanje gradskih središta i lokalnih sredina u Hrvatskoj s gradovima u Europi te masovan prijevoz putnika unutar većih gradova i prigradskih područja
* povezivanje županijskih/regionalnih središta međusobno i s lokalnim sredinama (manji gradovi i općine) na cijelom području HŽ-ove mreže, formirajući na taj način usluge prilagođene putnicima koji svakodnevno koriste prijevoz vlakom
* masovni prijevoz putnika u prigradskim i gradskim područjima većih gradova RH i lokalnim sredinama gdje postoji mogućnost i potreba za takvim prijevozom, uz prijevozne cijene prihvatljive svim socijalnim strukturama potencijalnih korisnika prijevoza te maksimalna povezanost s lokalnim gradskim prijevoznicima iz drugih prometnih grana
* sezonsko povezivanje županijskih/regionalnih središta u unutrašnjosti s obalnim turističkim gradovima.

Misija HŽ Putničkog prijevoza d.o.o. je prijevoz putnika pružanjem kvalitetne i pouzdane te ekonomski i ekološki prihvatljive usluge u gradsko-prigradskom, lokalno-regionalnom te međunarodnom i unutarnjem daljinskom željezničkom prijevozu.

Vizija HŽ Putničkog prijevoza d.o.o. je postati vodeće prijevozničko poduzeće u Hrvatskoj usmjereno na masovan i kvalitetan željeznički prijevoz putnika u skladu s tržišnim načelima štiteći interese vlasnika na zadovoljstvo korisnika prijevozne usluge i radnika.

Ministarstvo mora, prometa i infrastrukture Republike Hrvatske povjerilo je HŽ Putničkom prijevozu d.o.o. pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine. (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj), osiguravajući transparentnost uz poštivanje društvenih, okolišnih i regionalnih razvojnih čimbenika.

**PRIHODI**

Ukupni prihodiu prijedlogu Financijskog plana za 2020. godinu iznose 919.088.896 kuna, 776.324.062 kuna u 2021. godini i 1.147.673.664 kuna u 2022. godini.

U prijedlogu Financijskog plana u ukupnim prihodima poslovanja HŽ Putničkog prijevoza najveći udio odnosi se na pomoći proračunu iz drugih proračuna (uključen i dio komponente EU fondova) koji iznosi 464.200.535 kuna u 2020., 474.254.409 kuna u 2021. i 519.861.985 kuna u 2022. godini. Sredstva za financiranje EU projekata i programa sastoje se od tekućih i kapitalnih pomoći temeljem prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći institucija i tijela EU. Ukupan planirani iznos od pomoći temeljem prijenosa EU sredstava iznosi 125.803.031 kuna u 2020. godini,1.441.653 kuna u 2021. i 305.217.915 kuna u 2022. godini.

Ostali planirani prihodi u 2020. godini sastoje se od prihoda od financijske imovine u iznosu 510.000 kuna, prihoda od nefinancijske imovine u iznosu 55.139.380 kuna i prihoda od prodaje proizvoda i robe te pruženih usluga u iznosu 263.007.950 kuna.

Prihodi od prodaje nefinancijske imovine (prihodi od prodaje prijevoznih sredstava) planirani su u iznosu od 10.200.000 kuna u 2020. godini.

**RASHODI**

U prijedlogu Financijskog plana ukupni rashodi za 2020. godinu iznose 1.122.072.707 kuna, 941.417.035 kuna u 2021. godini i 1.299.471.252 kuna u 2022. godini.

Rashodi za zaposlene u 2020. godini iznose 255.472.000 kuna, a odnose se na bruto plaće u iznosu od 164.291.376 kuna, doprinose za mirovinsko i zdravstveno osiguranje u iznosu od 85.458.624 kuna i ostale rashode za zaposlene u iznosu od 5.722.000 kuna.

Materijalni rashodi iznose 434.213.129 kuna, a odnose se na naknade troškova zaposlenima u iznosu od 22.377.261 kuna, rashode za materijal i energiju u iznosu od 136.302.224 kuna, rashode za usluge u iznosu od 267.539.296 kuna, naknade troškova osobama izvan radnog odnosa u iznosu od 322.260 kuna i ostale rashode poslovanja u iznosu od 7.672.088 kuna.

Financijski rashodi iznose 15.079.588 kuna, a odnose se na kamate za primljene kredite i zajmove u iznosu od 12.319.588 kuna i ostale financijske rashode u iznosu od 2.760.000 kuna.

Ostali rashodi iznose 6.302.000 kuna od čega se najveći dio odnosi na naknade šteta pravnim i fizičkim osobama (6.002.000 kuna).

Rashodi za nabavu nefinancijske imovine iznose 411.005.990 kuna, a čine ih:

-rashodi za nabavu proizvedene dugotrajne imovine u iznosu 319.505.990 kuna koji se odnose na prijevozna sredstva u željezničkom prometu u iznosu od 310.305.990 kuna i ulaganja u računalne programe u iznosu od 9.200.000 kuna;

-rashodi za dodatna ulaganja na nefinancijskoj imovini u iznosu 91.500.000 kuna, koji se najvećim dijelom odnose na ulaganja u prijevozna sredstva (90.000.000 kuna).

Prijedlogom Financijskog plana HŽ Putničkog prijevoza za 2020. i projekcijama za 2021. i 2022. godinu projicirani su prihodi i rashodi poslovanja koji u sljedećim godinama rezultiraju deficitom od 202.983.811 kuna u 2020. godini, 165.092.973 kune u 2021. te 151.797.588 kune u 2022. godini.

**RAČUN FINANCIRANJA**

Tijekom prethodnih godina zbog nedostatka vlastitih sredstava bilo je nužno angažiranje kreditnih sredstava. Kontinuirano kreditno zaduživanje rezultiralo je sve većim udjelom otplate glavnice u ukupnim zaduženjima Društva.

Planirani primici od financijske imovine i zaduživanja za 2020. godinu iznose 237.352.347 kuna i odnose se na planirana zaduženja kod inozemnih kreditnih institucija vezana uz nabavu novih motornih vlakova. U projekcijama za 2021. godinu planirani krediti od inozemnih kreditnih institucija iznose 177.366.198 kuna dok se za 2022. procjenjuju na 204.070.813 kuna.

Planirani izdaci za otplatu glavnice primljenih kredita i zajmova od kreditnih i ostalih financijskih institucija izvan javnog sektora za 2020. godinu iznose 34.368.536 kuna i odnose se na otplatu glavnica primljenih kredita od tuzemnih kreditnih institucija izvan javnog sektora u iznosu od 14.441.490 kuna i od otplate glavnice primljenih kredita od inozemnih kreditnih institucija u iznosu od 19.927.046 kuna.

Planirani izdaci za otplatu glavnice primljenih kredita i zajmova od kreditnih i ostalih financijskih institucija izvan javnog sektora za 2021. i 2022. godinu planiraju se u iznosu od 52.273.225 kuna.

**POSEBNI DIO**

**K900000 NABAVA NOVIH MOTORNIH VLAKOVA**

U 2020. planirana ulaganja iznose 310,3 milijuna kuna. Projekcija za 2021. iznosi 137,4 milijuna kuna, a za 2022. 563,2 milijuna kuna.

Nabava novih motornih vlakova prioritet je za HŽ Putnički prijevoz s obzirom da je postojeći vozni park prosječno star više od 40 godina i neadekvatan za pružanje kvalitetne usluge, izuzev 24 nova motorna vlaka (20 elektromotornih starosti do 4 godine, 1 dizel-električni vlak starosti do 3 godine te 3 prototipa starosti do 8 godina). Također potrebno je napomenuti da je samo 30 vlakova klimatizirano. Nabavom novih vlakova mijenja se i tehnologija rada, odnosno klasični vagoni i lokomotive zamjenjuju se motornim vlakovima, čime se postižu uštede u operativnim troškovima.

Daljnjom realizacijom nabave novih motornih vlakova HŽPP će u svoj vozni park uvrstiti jedan dizel-električni motorni vlak u 2020., pet elektromotornih vlakova u 2021. godini i 14 elektromotornih vlakova u 2022. godini.

Nabavom novih motornih vlakova ostvaruje se važan iskorak u povećanju sigurnosti i postizanju konkurentnosti na prijevoznom tržištu, što uz ostale investicije znatno pridonosi ostvarenju utvrđenih strateških ciljeva.

**K900001 INVESTICIJE U PRIJEVOZNE KAPACITETE**

U 2020. planirana ulaganja u postojeći vozni park iznose 90 milijuna kuna. Projekcija za 2021. iznosi 83,2 milijuna kuna, a za 2022. 29,8 milijuna kuna. Sredstva se usklađuju s dinamičkim potrebama za održavanjem, što se određuje temeljem kriterija proteka vremena i prijeđenih kilometara, a što je definirano Pravilnikom o željezničkim vozilima (NN 121/15).

**K900002 INVESTICIJE ZA INFORMATIZACIJU SUSTAVA I GRAĐEVINSKE OBJEKTE**

U 2020. planirana ulaganja u informatizaciju sustava iznose 9,2 milijuna kuna te 1,5 milijuna kuna u građevinske objekte. Projekcija za 2021. uključuje 12,4 milijuna kuna za informatizaciju sustava i 1,5 milijuna za građevinske objekte, a za 2022. 10,5 milijuna kuna za informatizaciju i 1,5 milijuna kuna za građevinske objekte.

Program informatizacije u najvećoj se mjeri odnosi na nadogradnju funkcionalnosti ISPRO projekta za prodaju i rezervaciju željezničkih karata, čime bi se uklonili nedostaci i unaprijedili svi kanali prodaje.